Klodian Duro

**Klodian Duro** (lindur më 21 dhjetor 1977 në Tiranë) është një ish futbollist shqiptar. Gjatë karrierës së tij futbollike, ai njihej si një mesfushor i zhdërvjellët i cili zakonisht luante edhe si mesfushor i avancuar. Një lojtar i kombëtares shqiptare për 11 vite, Duro ka shënuar gjashtë herë në 77 paraqitje, duke qënë një nga lojtarë me më shumë ndeshje me kombëtaren. Vëllai i tij, Albert Duro, gjithashtu ka qënë futbollist dhe ka luajtur edhe për kombëtaren.

## Karriera me klube
### Fillimet e karrierës
Duro e filloi karrierën e tij si profesionist me Elbasanin në sezonin 1996–97, ku ai luajti 13 ndeshje në kampionat. Elbasani e mbylli sezonin e rregullt në vendin e 14-të me 20 pikë, duke u vendosur në grupin e tretë ku e fitoi me 29 pikë. Në sezonin tjetër, formati e kampionatit ndryshoi duke u bërë me 18 skuadra. Duro luajti gjithsej 31 ndeshje duke shënuar shtatë gola, gjë që rezultoi deçizive për Elbasanin e cila e mbylli sezonin në një vend komod të gjashtë.

Në merkaton verore të vitit 1998, Duro u transferua te klubi kryeqytetas KF Tirana, e cila ishte dhe kampionja në fuqi. Gjatë sezonit 1998–99, Duro shënoi vetëm një gol në 27 paraqitje në kampionat, me Tiranën që e mbylli në vendin e parë duke u shpallur kampion për të dytën herë rresht. Tirana mori 61 pikë gjatë sezonit, vetëm një më shumë se Vllaznia. Ky ishte trofeu i parë madhor i Duros. Tirana e fitoi kampionatin vetëm në javën e fundit pasi mposhti Burrelin me rezultatin 3–0 më 14 maj. Vetëm tetë ditë më vonë, Duro fitoi trofeun e dytë madhor në karrierën e tij, pasi Tirana mposhti Vllazninë me rezultatin 3–0 nga gjuajtjet e penalltive në finalen e Kupës së Shqipërisë, pasi koha e rregullt sëbashku me shtesën u mbyllën në barazim pa gola.

### Turqia
Në janar 2002, Duro lëvizi për herë të parë jashtë Shqipërisë duke firmosur me klubin turk Samsunspor. Ai bëri debutimin e tij në Süper Lig në barazimin pa gola kundër Beşiktaş më 2 shkurt. Duro e mbylli gjysmën e dytë sezonit 2001–02 me nëntë ndeshje të luajtura.

On 29 August 2002, Duro u transferua te klubi tjetër turk Malatyaspor. Në debutimin e tij në ndeshjen kundër Fenerbahçes, Duro shënoi në minutëne 41të dhe ndihmoi ekipin të fitonte 2–0.Fenerbahçe. Ai e mbylli sezonin me 20 ndeshje midis kampionatit dhe kupës si dhe me tre gola të shënuar.

Në verën e vitit 2003, Duro u rikthye në Shqipëri duke firmosur një kontratë me Partizanin. Pasi u aktivizua në 11 ndeshje dhe shënoi tre gola në gjysmën e parë të sezonit, ai u huazua te Çaykur Rizespor deri në përfundim të sezonit, duke u rikthyer në elitën e futbollit turk; ai shënoi vetëm 1 gol në 11 ndeshje.

### Arminia Bielefeld
Në verën e vitit 2004, Duro u transferua në Gjermani te Arminia Bielefeld, e cila luante në Bundesligë, duke iu bashkuar shokëve të ekipit kombëtar Ervin Skela dhe Fatmir Vata. Ai bëri debutimin e tij në elitën e futbollit gjerman më 28 gusht në humbjen 2–1 kundër Bochumit, duke u aktivizuar si zëvëndësues në minutat e fundit. Duro e shpenzoi sezonin 2004–05 si një lojtar zëvëndësues, duke zhvilluar 19 ndeshje në kampionat dhe 2 në kupë; ai gjithashtu asistoi dy gola.

### Rikthimi te Tirana
Në korrik 2005, Duro u rikthye te Tirana duke firmosur një kontratë tre-vjeçare. Ai e nisi sezonin më 24 shtator duke luajtur në fitoren 3–0 kundër Skënderbeut. Duro luajti 29 ndeshje dhe shënoi 4 gola në kampionat; Tirana e mbylli në vendin e dytë, duke u kualifikuar në raundin e parë kualifikues të Kupës UEFA. Në kupë, Duro ishte një nga protagonistët kryesor, duke shënuar në fitoren 4–2 kundër Dinamos në gjysëm-finale. Në ndeshjen finale kundër Vllaznisë, goli i tij në minutën e 65të e shpalli Tiranën kampion të kupës për herë të 13të në histori.

Duro e nisi sezonin e ri duke luajtur në eliminatoret e Kupës UEFA; në ndeshjen e kthimit e raundit të parë kualifikues kundër ekipit kroat Varteks, Duro u përjashtua pas dy kartonëve të verdhë të marrë në minutat e fundit të ndeshjes; Tirana fitoi 2–0 dhe u kualifikua në raundin tjetër me rezultatin e përgjithshëm 3–1. Ai humbi ndeshjen e parë të raundit të dytë kundër Kayserispor, të cilën Tirana e humbi 2–0. Në ndeshjen e dytë, Duro u rikthye dhe luajti 90 minuta të plota, por Tirana pësoi një tjetër humbje dhe u eliminua. Në gusht, Duro fitoi Superkupën e Shqipërisë pasi Tirana mposhti Elbasanin 2–0.

## Referime